በድሬዳዋ 31 የኢንቨስትመንት ፕሮጀክቶች ተለይተዋል
ድሬዳዋ፡- በድሬዳዋ ከተማ አስተዳደር በ2011 በጀት ዓመት 31 የኢንቨስትመንት ፕሮጀክቶች መለየታቸው ተገለጸ። በከተማ አስተዳደሩ ኢንቨስትመንት ቢሮ የጥናትና ፕሮሞሽን ኬዝ ቲም አስተባባሪ አቶ አበራ መንግሥቱ ከኢትዮጵያ ፕሬስ ድርጅት ጋር በነበራቸው ቆይታ እንደተናገሩት፣ በድሬዳዋ ከተማ አስተዳደር እስካሁን ድረስ 31 የሚሆኑ ፕሮጀክት ፕሮፋይሎች የተለዩ ሲሆን ከእነዚህ ውስጥ 17 በማኑፋክቸሪንግ፣ 6 በግብርና ፣ 5 በአገልግሎት ዘርፍ እና ሌሎችም ዘርፎች ያካተቱ ናቸው፡፡ በድሬዳዋ ከተማ ለማኑፋክቸሪንግ ዘርፍ የጥሬ እቃ አቅርቦት አስተማማኝ መሆኑ እና ምርቶችን ወደ ውጪ ለመላክ ለጂቡቲ ወደብ ቅርብ በመሆኗ ባለሀብቶች በዘርፉ ቢሰማሩ ውጤታማ እንደሚሆኑም አቶ አበራ ተናግረዋል፡፡ እንደ ሀገር አልፎ አልፎ የሚስተዋለው የፀጥታ ችግር የሀገር ውስጥና የውጭ ባለሀብቶች ወደ ድሬዳዋ ከተማ መጥተው ለመሰማራት ተፅዕኖ ቢያሳድሩም ከሌሎች ክልሎች የተሻለ አፈፃፀም በድሬዳዋ እንደነበርም በኢንቨስትመንት ኮሚሽን በየሶስት ወሩ በሚደረግ ግምገማ መረጋገጡ ጠቅሰዋል፡፡ የቅንጅታዊ አሰራር ጉድለት፣ የመብራት፣ ውሃና መንገድ ችግር የባለሃብቶች የመዋእለ ነዋይ ፍሰቱ በተፈለገው መጠን እንዳይጨምር ጎታች ምክንያቶች እንደነበሩ አቶ አበራ ጠቁመዋል፡፡ ‘‘Guxi No.1 Textile Factory’’ የተባለ የቻይና ኩባንያ በ200 ሚሊዮን ዶላር ካፒታል በድሬዳዋ ኢንዱስትሪ ፓርክ አካባቢ መሬት ወስዶ በጨርቃጨርቅ ምርት ለመሰማራት ዝግጅቱን በማጠናቀቅ በመጪው አዲስ ዓመት መባቻ 1000 ያህል ሠራተኞችን በመቅጠር ሥራ ለመጀመር ቀን ቢቆርጥም የመብራት፣ ውሃ እና የሰው ኃይል አቅርቦት ችግር እንደገጠመው ማሳወቁን አቶ አበራ ተናግረው፣ የውሃ ችግሩን ለመፍታት አስተዳደሩ ጉድጓድ ቆፍሮ ለማቅረብ ሙከራ እያደረገ መሆኑን ገልፀዋል፡፡ የኢንቨስትመንት አማራጮች ሲተዋወቁ ኢትዮጵያ ውስጥ ‹‹ርካሽ የሰው ኃይል›› እንዳለ ተደርጎ ለባለሀብቶቹ ስለሚነገራቸውና እዚህ ሲመጡ ያለው ነባራዊ ሁኔታ ደግሞ ከዚህ የተለየ በመሆኑ በቀጣሪዎቹ በኩል ቅሬታ እየፈጠረ ነው ያሉት አቶ አበራ፣አስተዳድሩም ሠራተኞቹን ከቀጣሪ ባለሀብቶቹ ጋር በመደራደር የክፍያው ሁኔታ ጋር በተያያዘ ስምምነት ላይ እንዲደርሱ ለማድረግ እየሰራ ሲሆን ለወጣቶችም የአጭር ጊዜ የሥራ ፈጠራና ክህሎት ስልጠናዎች እየተሰጡ ነው ብለዋል፡፡ 4 ሺህ 500 ሄክታር ላይ ያረፈው የድሬዳዋ ኢንዱስትሪ ፓርክ የመጀመሪያ ዙር 150 ሄክታር የሼድ ግንባታ ተጠናቆ መሰረተ ልማቶቹ የገቡለት ሲሆን ለኪራይ ዝግጁ መሆኑንና የተወሰኑትም ተከራይተው የማሽን ገጠማ መጀመራቸውን ጠቅሰዋል።በጨርቃጨርቅ፣ ልብስ ስፌትና ኬሚካል ምርት ባለሀብቶች እንደሚሰማሩበት የተነገረው ፓርኩ በመጪው ዓመት የአንድ ማእከል አገልግሎት በመስጠት ለባለሀብቶቹ ምቹ ሁኔታን ለመፍጠር በእቅድ ተይዟል ተብሏል።አዲስ ዘመን ሀምሌ 20/2011 